Nóg regstappe teen Denel bekend gemaakFoto: pixabay.com Solidariteit sê hy gaan Woensdag hofstukke aan die sukkelende wapenvervaardiger Denel beteken, asook verdere regstappe teen die maatskappy bekend maak. Díe regstappe sluit onder meer ŉ dringende aansoek in, asook ondersoeke met die oog op vervolging. Solidariteit het verlede jaar ŉ dossier aan Denel oorhandig waarin gevalle van beweerde korrupsie en wanbestuur ontbloot word. Dié regstappe vorm deel van Solidariteit se wettige belastingprotesveldtog wat die afgelope naweek begin het. “Die doel van die regstappe is om Denel-werkers se geld en dié van belastingbetalers te beskerm. Ons mag nie meer stilbly oor die plundering van belastinggeld nie. Ons mag ook nie toelaat dat belastingplunderaars daarmee wegkom nie,” het dr. Dirk Hermann, bestuurshoof van Solidariteit, gesê. Benewens die regstappe teen Denel beplan Solidariteit ook soortgelyke stappe teen voormalige direkteure van Eskom. Solidariteit gaan ook vra dat advokaat Gerrie Nel van AfriForum se privaat vervolgingseenheid begin om privaat vervolging teen die vorige Eskom-hoof, Brian Molefe, in te stel. Dit volg nadat die Nasionale Vervolgingsgesag nog nie begin het met vervolging na aanleiding van die strafregtelike klagte wat Solidariteit teen Molefe aanhangig gemaak het nie. Solidariteit beplan ook ŉ aansoek om die SAL in sakeredding te plaas.